Amenințarea poliomielitei. De ce este importantă vaccinarea copiilor împotriva paraliziei infantile, boala care a terorizat România secolului XX
„Paralizia infantilă”. Așa era cunoscută poliomielita până în anii '90, când România s-a confruntat ultima oară cu o epidemie de polio. În 2002, Organizația Mondială a Sănătății declara Europa liberă de poliomielită. Totuși, ratele tot mai reduse de vaccinare împotriva poliovirusurilor - în România, rata vaccinării este mai mică de 77 la sută (pentru o acoperire optimă este necesară o rată a vaccinării de 95 la sută) - și faptul că, în ultimul an, au fost descoperite poliovirusuri în apele uzate din mai multe state europene au determinat specialiștii să emită alerte privind recrudescența poliomielitei.